1.  ปัจจัยความเสี่ยง

ในการดำเนินธุรกิจย่อมเป็นเรื่องที่เลี่ยงไม่ได้ในการดำเนินงานภายใต้ปัจจัยความเสี่ยงต่างๆทางธุรกิจ
ซึ่งมีผลกระทบทั้งด้านการสร้างโอกาสทางธุรกิจและในด้านที่เป็นอุปสรรคในการดำเนินธุรกิจ
ซึ่งอาจแยกพิจารณาแต่ละด้านดังนี้

  1.1 ความเสี่ยงในการประกอบธุรกิจ

  บริษัทฯ ประกอบธุรกิจผลิตและจำหน่ายสินค้าส่งออกไปต่างประเทศ
  ในลักษณะผลิตสินค้าตามคำสั่งของลูกค้า ในปี 2545 มูลค่าขายส่งออกต่างประเทศเป็นเงินจำนวน
  640 ล้านบาท คิดเป็นร้อยละ 92 ของมูลค่าขายรวม เนื่องจากบริษัทฯ
  ได้บริหารงานภายใต้ระบบบริหารคุณภาพมาตรฐาน ISO 9001 : 2000
  และระบบการจัดการสิ่งแวดล้อมมาตรฐาน ISO 14001 ทำให้บริษัทฯ
  มีโอกาสจำหน่ายสินค้าได้มากขึ้น

  ในการผลิตสินค้าของบริษัทฯ ต้องใช้แรงงานเป็นหลักใหญ่ในกระบวนการผลิต
  และการตรวจสอบคุณภาพสินค้า ในปี 2546
  ภาครัฐได้มีนโยบายกำหนดให้ปรับเพิ่มอัตราค่าแรงขั้นต่ำขึ้นอีกวันละ 4
  บาทจากอัตราค่าแรงขั้นต่ำเดิม และกำหนดให้ปรับเพิ่มเงินประกันสังคมขึ้นอีกจากร้อยละ 3
  เป็นร้อยละ 4 ซึ่งมีผลกระทบต่อต้นทุนการผลิตโดยตรงของบริษัทฯ เป็นอย่างมาก ดังนั้น บริษัทฯ
  จะต้องพัฒนากระบวนการผลิตและดำเนินการผลิตด้วยเครื่องจักรที่เป็นระบบอัตโนมัติ
  เพื่อให้เกิดประสิทธิภาพและประสิทธิผลในการผลิต ทั้งนี้
  เพื่อลดต้นทุนการผลิตและเพิ่มขีดความสามารถในการแข่งขันกับคู่แข่งได้

เนื่องจากบริษัทฯ ใช้เม็ดพลาสติกเป็นวัตถุดิบหลักในการผลิตสินค้า
ราคาเม็ดพลาสติกจะมีการเปลี่ยนแปลงขึ้นลงตามราคาในตลาดโลกและการเปลี่ยนแปลงของราคาน้ำมันในตลาดโลกมักจะส่งผลกระทบทั้งทางตรงและทางอ้อมต่อต้นทุนในการดำเนินงานของบริษัทฯ
เช่น เมื่อค่าน้ำมันปรับราคาสูงขึ้น ค่าไฟฟ้า ค่าขนส่ง และค่าบริการต่างๆ จะขึ้นตามไปด้วย ในปี
2545 ต่อเนื่องในปี 2546
กระแสความวิตกและความเป็นไปได้ว่าจะเกิดสงครามระหว่างประเทศสหรัฐอเมริกากับประเทศอิรัก
ส่งผลให้ราคาน้ำมันมีการปรับราคาสูงขึ้นอย่างต่อเนื่อง
ซึ่งทำให้ราคาเม็ดพลาสติกปรับราคาสูงขึ้นด้วยเช่นกัน
และมีผลกระทบต่อการประกอบธุรกิจของบริษัทฯ
เนื่องจากอาจเกิดภาวะขาดแคลนเม็ดพลาสติกและต้องจัดหาเม็ดพลาสติกในราคาสูง
ซึ่งเป็นปัจจัยที่บริษัทฯ ไม่อาจหลีกเลี่ยงได้ อย่างไรก็ตาม บริษัทฯ
ก็ได้ดำเนินการป้องกันความเสี่ยงในระดับหนึ่ง ไม่ว่าจะเป็นการจัดหาวัตถุดิบล่วงหน้า
เพื่อประกันความเสี่ยงเรื่องราคา การจัดหาวัตถุดิบทดแทนจากแหล่งภายในประเทศ
การปรับราคาสินค้าให้ทันกับการเปลี่ยนแปลงของต้นทุนการผลิตและราคาในตลาดโลก

  1.2 ความเสี่ยงเกี่ยวกับการผลิต

  ในปี 2545 บริษัทฯ มีการปรับปรุงอาคารโรงงาน
  โดยได้ทยอยดำเนินการปรับปรุงอาคารโรงงานให้แล้วเสร็จเป็นแต่ละโรงงานไป
  เพื่อรักษาให้มีพื้นที่การผลิต
  การจัดเก็บสินค้าและไม่ให้เกิดผลกระทบต่อการผลิตและการส่งมอบสินค้าแก่ลูกค้า
  ในระหว่างการปรับปรุงอาคารโรงงานนั้น อาจส่งผลกระทบต่อต้นทุนการผลิตที่สูงขึ้น

เนื่องจากนโยบายบริษัทฯ
ต้องการคงความเป็นผู้นำด้านการผลิตผลิตภัณฑ์หลอดดูดเครื่องดื่มและบรรจุภัณฑ์พลาสติก
ไม่ว่าจะเป็นการเพิ่มยอดขายและการพัฒนาเทคโนโลยีการผลิต ดังนั้น บริษัทฯ
จึงต้องปรับปรุงพัฒนาเทคโนโลยีการผลิตและปรับเปลี่ยนเครื่องจักรให้ทันสมัย
เพื่อให้สามารถผลิตสินค้าได้เหนือกว่าคู่แข่ง และทำให้การผลิตมีประสิทธิภาพและได้ประสิทธิผลสูงสุด
และมีต้นทุนการผลิตต่ำ พร้อมแข่งขันกับคู่แข่งของบริษัทฯ

  บริษัทฯ เป็นผู้ผลิตและจำหน่ายผลิตภัณฑ์พลาสติก
  ซึ่งต้องใช้วัตถุดิบจากผู้ผลิตในประเทศและต่างประเทศตามสัดส่วนการซื้อในปี 2545 ดังนี้

  ตารางที่ 1 สัดส่วนการซื้อวัตถุดิบ

หน่วย : เปอร์เซ็นต์

+---------------------+-----------------------+------------------------+
| ลักษณะรายการ         | ตามน้ำหนัก              | ตามมูลค่า                |
+---------------------+-----------------------+------------------------+
| ซื้อในประเทศ          | 47.60                 | 48.63                  |
+---------------------+-----------------------+------------------------+
| ซื้อจากต่างประเทศ      | 52.40                 | 51.37                  |
+---------------------+-----------------------+------------------------+

  ราคาเม็ดพลาสติกในปี 2545 ที่ผ่านมามีความผันผวนขึ้นลงตามภาวะราคาน้ำมัน
  โดยมีการปรับลดราคาลงต่อเนื่องตั้งแต่ต้นปี 2545 แต่ในไตรมาสสุดท้ายของปี 2545
  ราคาเม็ดพลาสติกกลับปรับราคาสูงขึ้นต่อเนื่อง ทั้งนี้
  เนื่องจากความวิตกและการคาดการณ์ว่าจะเกิดสงครามระหว่างประเทศสหรัฐอเมริกาและประเทศอิรัก
  ทำให้น้ำมันมีการปรับราคาสูงขึ้น
  รวมถึงการเปลี่ยนแปลงของอัตราแลกเปลี่ยนเงินเหรียญดอลลาร์สหรัฐฯเมื่อเทียบกับค่าเงินบาท
  ซึ่งปัจจัยต่างๆ เหล่านี้มีผลกระทบต่อการควบคุมต้นทุนการผลิต อย่างไรก็ดี
  ในการกำหนดราคาขายก็จะปรับราคาขายตามภาวะราคาเม็ดพลาสติกที่ขึ้นลงตามราคาตลาดโลกด้วย

  1.3 ความเสี่ยงด้านการบริหาร การจัดการ

ณ วันที่ 31 ธันวาคม 2545 บริษัท ทานตะวันกรุ๊ป จำกัด เป็นผู้ถือหุ้นทางอ้อมของบริษัทฯ
คิดเป็นร้อยละ 46.39 ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้บริษัท
ทานตะวันกรุ๊ป จำกัด สามารถควบคุมมติที่ประชุมผู้ถือหุ้นได้ ในเรื่องการแต่งตั้งกรรมการ
หรือการขอมติในเรื่องอื่นๆ ที่ต้องใช้เสียงส่วนใหญ่ในที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น

  1.4 ความเสี่ยงด้านการเงิน

  เนื่องจากการประกอบธุรกิจของบริษัทฯ มีรายได้จากการส่งออกเป็นหลัก
  จึงมีความเสี่ยงจากการเปลี่ยนแปลงของค่าเงินบาทเมื่อเทียบกับเงินสกุลต่างประเทศ ซึ่งบริษัทฯ
  ทำการค้ากับหลายประเทศทั่วโลกด้วยเงินตราหลายสกุล
  ก็เป็นการดำเนินการช่วยลดความเสี่ยงอันอาจจะเกิดขึ้นจากความผันผวนของเงินตราต่างประเทศในส่วนที่จะเกิดจากภาระหนี้ที่เป็นเงินตราต่างประเทศได้อีกทางหนึ่ง
  เป็นการป้องกันความเสี่ยงแบบ Natural Hedge

ในหลายปีที่ผ่านมา บริษัทฯ ไม่เคยประสบปัญหาด้านการเงินแต่อย่างใด บริษัทฯ มีแผนงานและเตรียมการไว้ล่วงหน้าเสมอ เงินทุนและสภาพคล่องอยู่ในเกณฑ์ดีมาก เมื่อเทียบกับอุตสาหกรรมประเภทอื่น หรือแม้แต่ในอุตสาหกรรมประเภทเดียวกัน